《元夕》
宋代·华镇

节物随时好，元宵兴味多。常年苦风雨，今夕偶晴和。

天宇消氛翳，星华侵月波。六街纷合遝，两观迥嵯峨。

平昔财多裕，欢心虑靡他。深沈闭阆苑，窈窕引巫娥。

百斛澄瑶碧，千枝列芰荷。珠咽激清脆，霓袖竞婆娑。

颉颃将雏态，绵蛮命友歌。涓涓催急箭，殷殷尚鸣鼍。

缥缈飞华幰，丁东振宝珂。东西历登览，南北递经过。

不惜云罍罄，祇看牛影俄。恨无夸父足，拟掷鲁阳戈。

出入心忘计，晨昏用有那。佳时徒共乐，欢事不同科。

牵率调弦管，安排具绮罗。有虞虚腹馁，那作醉颜酡。

不见三千履，难逢十二梭。寂寥尘陌上，谁问夜如何。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。